চুয়াডাঙ্গায় ট্রাকের সঙ্গে সংঘর্ষে বাইক চালক নিহত - bdnews24.com
চুয়াডাঙ্গায় ট্রাকের সঙ্গে সংঘর্ষে বাইক চালক নিহত
চুয়াডাঙ্গা প্রতিনিধি, বিডিনিউজ টোয়েন্টিফোর ডটকম
Published: 28 Apr 2019 11:38 AM BdST Updated: 28 Apr 2019 11:40 AM BdST
চুয়াডাঙ্গা সদর উপজেলায় ট্রাকের সঙ্গে সংঘর্ষে এক মোটর সাইকেল চালকের প্রাণ গেছে।
রোববার সকাল ৯টার দিকে চুয়াডাঙ্গা সদর হাসপাতালে চিকিৎসাধীন অবস্থায় তার মৃত্যু হয় বলে হাসপাতালের আবাসিক মেডিকেল অফিসার শামীম কবির জানান।
নিহত মো. শান্তি (৩০) সদরের মাখালডাঙ্গা গ্রামের আছির উদ্দিনের ছেলে।
নিহতের মামা আক্তার হোসেন বলেন, “ভোর ৫টার দিকে দামুড়হুদার রামনগরের শ্বশুরবাড়ি থেকে মোটর সাইকেলে করে চুয়াডাঙ্গায় ফিরছিল শান্তি। পথে চুয়াডাঙ্গা-মেহেরপুর প্রধান সড়কে মেহেরপুরগামী একটি ট্রাকের সঙ্গে তার মোটর সাইকেলের মুখোমুখি সংঘর্ষ হয়।”
পরে ফায়ার সার্ভিসের অ্যাম্বুলেন্সে করে শান্তিকে হাসপাতালে নেওয়া হয় বলে জানান তিনি।
চিকিৎসক শামীম বলেন, শান্তিকে গুরুতর আহত অবস্থায় হাসপাতালে আনা হলে চিকিৎসকেরা উন্নত চিকিৎসার জন্য তাকে রাজশাহী মেডিকেল কলেজ হাসপাতালে স্থানান্তরের পরামর্শ দেন। রাজশাহী নেওয়ার প্রস্তুতির মধ্যেই তিনি মারা যান।
চুয়াডাঙ্গা সদর উপজেলা চুয়াডাঙ্গা জেলা